Diari Oficial de la Generalitat Valenciana


Sumari del DOGV 6200, del 05-02-2010 (2010/1134)

RESOLUCIÓ de 29 de gener de 2010, de la Direcció General d'Administració Autonòmica, per la qual es convoca els integrants de la borsa de metges (AWM 2697) a l'actualització i aportació de nous mèrits i l'obertura d'un nou termini d'inscripció en la borsa.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6200

Data del DOGV
:   05-02-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/1134


Data del document
:   29-01-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 29 de gener de 2010, de la Direcció General d'Administració Autonòmica, per la qual es convoca els integrants de la borsa de metges (JXP 4658) a l'actualització i aportació de nous mèrits i l'obertura d'un nou termini d'inscripció en la borsa. [2010/1134]
L'apartat u de l'article 6 de l'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de les borses d'ocupació temporal per a proveir provisionalment llocs de treball de l'administració del Consell (DOCV núm. 5184, de 25 de gener), disposa que a l'acabament de cada procés selectiu d'ingrés en l'administració del Consell es dictarà una resolució per la Direcció General competent en matèria de funció pública per a convocar els aspirants que hagen superat algun exercici o alguna part de les proves obligatòries i eliminatòries dels processos selectius del Pla d'Estabilitat, perquè, en el termini de 10 dies, aporten la documentació acreditativa dels mèrits a què es referix l'article 10 de l'Orde, sempre que no es troben en actiu en la categoria que es convoca.
L'apartat u de l'article 5 establix, per la seua banda, que les borses de treball d'ocupació temporal estaran constituïdes per: a) El personal que, haja participat en els processos selectius per a l'ingrés en l'administració del Govern Valencià, convocats després de l'entrada en vigor del Decret 33/1999, de 9 de març, del Govern Valencià, i hagen aprovat algun exercici o alguna part de les proves de la fase d'oposició, obligatòries i eliminatòries dels processos selectius del Pla d'Estabilitat i acrediten els requisits que li van ser exigits per a participar en el procés selectiu. b) El personal interí i contractat laboral temporal cessat, així com el personal que resulte desplaçat o cessat com a conseqüència dels processos derivats del Pla d'Estabilitat Laboral, regulat en la disposició transitòria sisena de la Llei de Funció Pública Valenciana, introduïda mitjançant la Llei 16/2003, així com de les proves selectives de les ofertes d'ocupació pública del 1999 i subsistents de 2000.
No obstant això, en l'actualitat, hi ha necessitats de cobertura a les quals no es pot fer front amb la borsa publicada derivada del procés selectiu ORT 5022 i no com que no està previst la realització de nous processos selectius cal, d'acord amb el que disposen els articles 5.dos i 9 de l'Orde de 17 de gener de 2006 de la Conselleria de Justícia, Interior i Administracions Públiques, sobre la regulació de les borses d'ocupació temporal per a proveir provisionalment llocs de treball en l'administració del Govern Valencià, l'obertura d'un termini per a actualització dels mèrits de les persones ja incloses en la borsa i la nova inclusió de les persones que, no havent participat en els processos selectius, reunisquen el requisit de titulació.
En conseqüència, fent ús de les facultats que té conferides, esta Direcció General d'Administració Autonòmica, resol:
Primer
Convocar els integrants de la borsa d'ocupació temporal de metges (ZIH 3929) perquè aporten els nous mèrits que, si fa el cas, hagen obtingut fins a la data de l'acabament del termini de presentació de sol·licituds previst en esta resolució.
Segon
1. Obrir un termini d'inscripció en la borsa d'ocupació temporal de metges (IMU 9813) perquè els qui estiguen en possessió del títol de Llicenciat en Medicina i Cirurgia o equivalent, o complides les condicions per a obtindre'l abans de la finalització del termini de presentació de sol·licituds i no es troben en actiu en el moment de la sol·licitud en llocs de treball de la mateixa naturalesa jurídica i grup de l'administració del Consell o dels seus organismes autònoms les competències del qual en matèria de personal siguen exercides per la Conselleria de Justícia i Administracions Públiques.
2. La possessió dels requisits de titulació s'acreditarà dins del termini de presentació de sol·licituds. La resta dels requisits exigits haurà d'acreditar-se abans del nomenament, en el termini que a l'efecte es concedisca.
Tercer
L'actualització i inscripció en la borsa se subjectarà a les bases següents:
Primera. Presentació de sol·licituds
1.Tots els aspirants hauran de presentar la sol·licitud d'inscripció/actualització de mèrits, el full d'autobaremació i la documentació acreditativa de la possessió dels requisits de titulació i dels mèrits al·legats, tret que ja consten acreditats i inscrits en el Registre de Personal de la Direcció General d'Administració Autonòmica- Servici de Gestió de Personal-, en el termini de deu dies hàbils, comptats des de l'endemà de la publicació de la present resolució en el Diari Oficial de la Comunitat Valenciana, en les seus de la Conselleria de Justícia i Administracions Públiques d'Alacant, Castelló i València o en qualsevol de les oficines públiques previstes en l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú.
2. Una vegada finalitzat el termini establit en l'apartat anterior, el personal funcionari interí que cesse en l'administració del Consell o en els seus organismes autònoms les competències dels quals en matèria de personal siguen exercides per la Conselleria de Justícia i Administracions Públiques, disposarà igualment de deu dies hàbils, comptats a partir de la data del cessament, per a presentar davant de la Comissió de Seguiment de les Borses d'Ocupació Temporal, la sol·licitud d'inscripció en la borsa i el full d'autobaremació junt amb la documentació acreditativa dels mèrits al·legats.
Els mèrits hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació de la present resolució.
El personal cessat que no presente la sol·licitud d'incorporació en el termini previst s'entendrà decaigut en el seu dret.
3. La sol·licitud d'inscripció/actualització de mèrits i el full d'autobaremació a la qual es referixen els punts precedents, s'acompanyen com annexos I i II a la present resolució.
Els mèrits que no consten inscrits i que no s'acrediten del mode establit en l'apartat cinqué, no seran valorats; els mèrits inscrits i/o els acreditats hauran d'haver-se obtingut fins a la data de finalització del termini de presentació de sol·licituds d'inscripció.
Segona. Orde de prelació en la borsa
1. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que es desplega en la base següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà la de major percentatge de minusvalidesa. Si encara persistira l'empat caldrà ajustar-se a la puntuació obtinguda en cada apartat del barem començant pel primer. De persistir l'empat, es dirimirà a favor del sol·licitant de major edat.
2. No obstant això, els aspirants que sol·liciten la seua inclusió en la borsa d'acord amb el que preveu el punt segon d'esta resolució, s'incorporaran a la borsa, sempre i en tot cas, a continuació de l'últim dels aspirants que haja accedit pels procediments previstos en el punt segon de la Resolució de 15 de juny de 2007, de la Direcció General d'Administració Autonòmica, per la qual es constituix la borsa d'ocupació temporal per al nomenament de funcionaris interins, grup A, sector administració especial, metges.
3. La Comissió de Seguiment de les Borses d'Ocupació Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds d'inclusió i actualització que s'hagen produït i efectuarà la baremació dels mèrits al·legats pels aspirants i procedirà a la seua integració en la borsa d'acord amb el que disposen els apartats anteriors. La seua composició provisional es farà pública en la pàgina web de la Direcció General d'Administració Autonòmica i en els taulers d'anunci de la seu central i direccions territorials de la Conselleria de Justícia i Administracions Públiques.
4. Els aspirants disposaran d'un termini de 10 dies hàbils a comptar des de l'endemà a la publicació del llistat provisional per a formular les al·legacions que estimen oportunes. La Comissió de Seguiment estudiarà les al·legacions presentades i, en el termini màxim d'un mes, formularà la proposta de llistat definitiu a la Direcció General d'Administració Autonòmica, la qual dictarà una resolució i ordenarà la seua publicació en els llocs indicats anteriorment.
Tercera. Barem de mèrits i situacions
Els aspirants seran ordenats prenent en consideració els mèrits i situacions següents:
1. Experiència professional:
- Temps de servicis prestats en llocs de treball de naturalesa funcionarial, grup A, administracions especial, metges de l'administració del Consell, o dels seus organismes autònoms les competències dels quals en matèria de personal siguen exercides per la Conselleria de Justícia i Administracions Públiques segons el que disposa l'article 27 de la Llei de Funció Pública Valenciana: 0,35 punts per cada mes complet de servici en actiu.
- Temps de servicis prestats en llocs de treball de l'administració del Consell, o dels seus organismes autònoms, les competències del qual en matèria de personal siguen exercides per la Conselleria de Justícia i Administracions Públiques segons el que disposa l'article 27 de la Llei de Funció Pública Valenciana, no previstos en l'anterior apartat: 0,13 punts per cada mes complet de servici en actiu.
- Temps de servicis prestats en altres administracions públiques en llocs de treball de naturalesa funcionarial, grup A, metges 0,05 punts per cada mes complet de servici en actiu.
El màxim de punts a obtindre per l'apartat present serà de 28 punts.
2. Proves selectives:
Per cada una de les parts de caràcter obligatori i eliminatori corresponents a la fase d'oposició del procés selectiu per a l'ingrés en l'administració del Consell, grup A, sector administració especial, metges, convocatòries 12/04 torn d'accés lliure, 13/04 torn de discapacitats o 14/04 torn de promoció interna: 6,5 punts.
3. Valencià:
El coneixement de valencià es puntuarà d'acord amb la distribució següent:
- Certificat de coneixement oral: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es computarà el certificat de major nivell.
4. Idiomes comunitaris:
- Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat llengües estrangeres, sempre que estos títols no hagen sigut objecte de valoració per un altre apartat del barem.
5. Altres titulacions:
Per la possessió de títols acadèmics iguals o superiors al que siga exigit per a l'exercici dels llocs a cobrir: 1,5 punts per títol addicional expedit oficialment fins a un màxim de 3 punts. Es requerirà, en tot cas, la presentació de totes les titulacions al·legades, inclosa la que figura com a requisit per a ingressar en la borsa i no es presumirà la possessió de la de nivell inferior.
6. Personal discapacitat:
- Quan el grau de minusvalidesa siga igual o superior al 33 per cent: 5 punts.
- Quan el grau de minusvalidesa siga igual o superior al 65 per cent: 10 punts.
Quarta. Acreditació de mèrits i situacions
Els mèrits que s'acaben de relacionar s'acreditaran:
1. Experiència professional: certificats oficials expedits per l'òrgan competent de l'administració corresponent.
Només als efectes del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que tenien en el moment de sol·licitud d'integració en la borsa.
2. Proves selectives: sense perjuí del que al·leguen els sol·licitants, es comprovarà d'ofici el nombre d'exercicis superats per cada aspirant.
3. Valencià: certificats oficials expedits o homologats per la Junta Qualificadora de Coneixements del Valencià.
4. Idiomes comunitaris: titulacions oficials expedides o homologades per òrgan competent. Les paperetes no serviran com a acreditació.
5. Altres titulacions: titulacions acadèmiques oficials expedides per òrgan competent.
6. Personal discapacitat:
- Certificat justificatiu del grau de minusvalidesa igual o superior a 33 per cent expedit per l'òrgan competent.
- Certificat de capacitats a l'efecte de demanda d'ocupació, o si fa el cas, l'acreditació d'haver-ho sol·licitat.
La documentació haurà d'anar degudament confrontada. En cas contrari, es tindrà per no presentada.
Cinquena. Àmbit territorial de la borsa d'ocupació
1. L'àmbit territorial d'esta borsa d'ocupació és de caràcter provincial i la provisió de llocs, amb caràcter interí, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de les borses d'ocupació temporal per a proveir provisionalment llocs de treball en l'administració del Consell.
2. Sense perjuí del que indica el punt anterior, els qui estigueren interessats a poder obtindre destinació en una província o províncies diferents de les del seu domicili hauran de fer-ho constar en la sol·licitud d'inscripció, però s'ha de respectar-se l'orde de prelació segons la puntuació, amb independència de quin siga el domicili de l'aspirant.
Sisena
1. La present resolució posa fi a la via administrativa i contra la qual cal interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà al de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. De no recórrer en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar recurs contenciós administratiu davant del Jutjat del Contenciós Administratiu de València, en el termini de dos mesos a comptar de l'endemà de la publicació d'esta resolució.
3. Els citacions en els recursos contenciós administratius que se substancien contra la present resolució es realitzaran mitnajçant la inserció del corresponent edicte en el Diari Oficial de la Comunitat Valenciana.
València, 29 de gener de 2010.- La directora general d'Administració Autonòmica: Carmela Cots Soler.